CELEX: 32017D2152
Language: hu
Date: 2017-11-15 00:00:00
Title: A Tanács (EU) 2017/2152 határozata (2017. november 15.) a Guadeloupe, Francia Guyana, Martinique és Réunion területén előállított „hagyományos” rumra kivetett egyes közvetett adókra vonatkozó kedvezmény alkalmazásának Franciaország számára történő engedélyezéséről szóló 189/2014/EU határozat módosításáról

21.11.2017   
            
            
               HU
            
            
               Az Európai Unió Hivatalos Lapja
            
            
               L 304/1
            
         A TANÁCS (EU) 2017/2152 HATÁROZATA
   (2017. november 15.)
   a Guadeloupe, Francia Guyana, Martinique és Réunion területén előállított „hagyományos” rumra kivetett egyes közvetett adókra vonatkozó kedvezmény alkalmazásának Franciaország számára történő engedélyezéséről szóló 189/2014/EU határozat módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 349. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Parlament véleményére (1),
   különleges jogalkotási eljárás keretében,
   mivel:
   
               (1)
            
            
               A 189/2014/EU tanácsi határozat (2) 1. cikke értelmében Franciaország engedélyt kapott arra, hogy meghosszabbítsa a 92/84/EGK irányelv (3) 3. cikkében az alkoholra meghatározott jövedéki adó teljes mértékénél alacsonyabb adómértéknek, valamint a „cotisation sur les boissons alcooliques” (VSS) elnevezésű adónak a francia nemzeti jogban előírt teljes mértékénél alacsonyabb adómértéknek a Guadeloupe, Francia Guyana, Martinique és Réunion területén előállított „hagyományos” rumra a Franciaország kontinentális területén történő alkalmazását.
            
         
               (2)
            
            
               A 189/2014/EU határozat 3. cikkének (1) bekezdéssel összhangban a „hagyományos” rumra alkalmazandó kedvezményes jövedéki adó és VSS 120 000 hl tiszta alkohol (hlpa) éves kontingensre korlátozódik.
            
         
               (3)
            
            
               2016. szeptember 22-én a francia hatóságok arra kérték a Bizottságot, hogy terjesszen elő technikai kiigazítási javaslatot, amelynek alapján a 120 000 hlpa éves kontingenst 144 000 hlpa-ra emelik. A kérelmet az igényelt kiigazítást indokoló információkat összefoglaló jelentés kísérte. A hagyományos rum előállítói nem fértek hozzá kellő mértékben a francia anyaországi piachoz 2016-ban. Az előre jelzett növekedési rátákhoz egy 144 400 hlpa-nak megfelelő kontingensre volt szükség, és ezt a volument 2016 végén elérték. Az évi 120 000 hlpa kontingenst tehát 144 000 hlpa-ra kellene növelni.
            
         
               (4)
            
            
               A 189/2014/EU határozat által engedélyezett intézkedéseket a teljes rendszer mélyrehatóbb elemzése és felülvizsgálata során kell megvizsgálni. Ez az elemzés figyelembe veszi a Franciaország által készített, a 189/2014/EU határozat 4. cikkében előírt jelentést.
            
         
               (5)
            
            
               A 2016-os 120 000 hlpa kontingenst már 2016 vége előtt felhasználták, és a kontingens 2016. január 1-jére visszaható hatállyal történő megemelése nélkül a hagyományos rumtermelőket érő károk jelentősek és valószínűleg helyrehozhatatlanok lesznek. A hagyományos rumtermelők és a franciaországi nagy forgalmazókközötti kapcsolatot éves szerződések szabályozzák, amelyek a leszállított mennyiségekkel, a vételárral, továbbá az esetleges visszatérítésekkel és a promócióval kapcsolatos kötelezettségvállalásokat írnak elő. A kontingens kimerülése következtében az adóteher váratlanul és utólagosan megnövekedett a kontingenst meghaladó mennyiségek tekintetében, míg a hagyományos rum termelők az év elején, a szerződések aláírásakor nem láthatták előre sem a túllépés valószínűségét, sem annak mértékét. A kontingens visszaható hatályú növelése nélkül a hagyományos rumtermelőket jelentős veszteség éri a kontingenseken felüli mennyiségek tekintetében. Ezért tehát engedélyezni kell a kontingens 2016. január 1-jére visszaható hatályú növelését.
            
         
               (6)
            
            
               A 189/2014/EU határozat egyéb paraméterei változatlanok maradnak, továbbá a bizottsági szolgálatok által lefolytatott és 2016 júliusában véglegesített független gazdasági elemzés megerősítette, hogy a Guadeloupe, Francia Guyana, Martinique és Réunion területéről származó hagyományos rum franciaországi behozatala a teljes francia alkoholfogyasztásnak csak csekély részét teszi ki. Ezért a rum tekintetében meglévő adókedvezmény nem alkalmas arra, hogy torzítsa a versenyt a franciaországi rumpiacon, még kevésbé az egységes piacon.
            
         
               (7)
            
            
               E határozat nem sérti a Szerződés 107. és 108 cikkének lehetséges alkalmazását.
            
         
               (8)
            
            
               Ennélfogva helyénvaló módosítani a 189/2014/EU határozatot,
            
         ELFOGADTA EZT A HATÁROZATOT:
   1. cikk
   A 189/2014/EU határozat a következőképpen módosul:
   
               1.
            
            
               A 3. cikk (1) bekezdése helyébe a következő szöveg lép:
               „(1)   A 2. cikkben említett rumra alkalmazandó, 1. cikkben említett kedvezményes jövedéki adó és VSS:
               
                           a)
                        
                        
                           a 2014. január 1. és 2015. december 31-ig tartó időszakban 120 000 hl tiszta alkohol;
                        
                     
                           b)
                        
                        
                           a 2016. január 1. és 2020. december 31. közötti időszakban pedig 144 000 hl tiszta alkohol éves kontingensre korlátozódik.”
                        
                     
         
               2.
            
            
               Az 5. cik helyébe a következő szöveg lép:
               „5. cikk
               E határozat a 2014. január 1. és 2020. december 31. közötti időszakra alkalmazandó, kivéve
               
                           a)
                        
                        
                           az 1. cikket, a 3. cikk (1) bekezdésének a) pontját és a 3. cikk (2) bekezdését, amely 2012. január 1-jétől alkalmazandó; valamint
                        
                     
                           b)
                        
                        
                           a 3. cikk (1) bekezdésének b) pontját, amely 2016. január 1-jétől alkalmazandó.”
                        
                     
         2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2017. november 15-én.
      
         
            a Tanács részéről
         
         
            az elnök
         
         J. AAB
      
   
   
      (1)  A 2017. október 24-i vélemény (a Hivatalos Lapban még nem tették közzé).
   
      (2)  A Tanács 189/2014/EU határozata (2014. február 20.) a Guadeloupe, Francia Guyana, Martinique és Réunion területén előállított „hagyományos” rumra kivetett egyes közvetett adókra vonatkozó kedvezmény alkalmazásának Franciaország számára történő engedélyezéséről és a 2007/659/EK határozat hatályon kívül helyezéséről (HL L 59., 2014.2.28., 1. o.).
   
      (3)  A Tanács 92/84/EGK irányelve (1992. október 19.) az alkohol és az alkoholtartalmú italok jövedékiadó-mértékének közelítéséről (HL L 316., 1992.10.31., 29. o.).